Zoologickú záhradu v Spišskej Novej Vsi ročne navštívia tisícky návštevníkov. Stotisícovú hranicu prekonali v roku 2016. Ako to vyzeralo toto leto?
Zoologická záhrada v Spišskej Novej Vsi sa teší každý rok čoraz väčšej obľube. Ročne ju navštívia tisícky návštevníkov z okolia, ale aj vzdialenejších miest. Letné prázdniny a leto sú už skončili, a preto nás zaujímalo, ako to vyzeralo s návštevnosťou práve počas spomínaného obdobia.
Spišská hľadá nové posily pre mestskú políciu: Čo všetko musia splniť uchádzači?
Ako pre Spišskú 24 povedala riaditeľka zoologickej záhrady Jana Dzuriková, v júni prišlo do ZOO 25 988 návštevníkov, čo v porovnaní s minuloročným júnom znamená nárast o viac ako 5000.
Júl bol oproti minulému roku o čosi slabší, no aj tak do zoologickej záhrady zavítalo 29 372 ľudí. August bol za posledné tri roky najsilnejší. "V druhý prázdninový mesiac prešlo bránami zoologickej záhrady 28 975 návštevníkov," dodala.
Stotisícovú hranicu návštevnosti prekonala ZOO už v roku 2016. Odvtedy má návštevnosť stúpajúcu tendenciu a vlani do ZOO zavítalo za celý rok 117 695 návštevníkov. Tento rok síce ešte nie je na konci, ale k poslednému septembru sú čísla návštevnosti výborné. Zatiaľ je to 116 030.
Úspech spišskonovoveských zboristov: Zabodovali na celoslovenskej súťažnej prehliadke
Ako doplnila riaditeľka zoologickej záhrady, návštevníci boli tento rok hlavne z okolitých miest, ktorými sú Kežmarok, Levoča, Poprad, Prešov, Košice, Gelnica či Rožňava.
Sezónu v zoologickej záhrade ukončia už o pár dní tradične strašidelnou nocou, ktorej súčasťou bude okrem rôznych súťaží, divadla a zábavy pre celé rodiny aj lampiónový sprievod.
Zoologická záhrada bude od 21. októbra síce zatvorená, ale milovníci zvierat neprídu skrátka, pretože pavilón Aquaterra je otvorený celoročne. "V budove pavilónu Aquaterra je aj ZOO shop a centrum environmentálnej výchovy, kde robíme prezentácie a rôzne aktivity pre deti," uzavrela Dzuriková.
Tento rok ZOO oslávila 30. výročie od jej založenia. Zábery z osláv nájdete v priloženej galérii.
Hl. foto: archívne